text: Syddanmark vil bruge flere penge på julegaver i år
  24 december 2016 kl. 08.34
  Under juletræerne i Syddanmark skulle der gerne ligge gaver for flere penge end der gjorde sidste år.
  Hvis du synes at mængden af julegaver under juletræet i aften er vokset siden sidste år eller værdien af julegaverne har taget et nøk opad, så er der måske noget om snakken.
  Region Syddanmark er den region i Danmark, hvor flest har haft planer om at bruge flere penge på julegaver end sidste år. Det viser en undersøgelse fra Landbrug & Fødevarer. I modsætning har sjællænderne holdt pengepungen tættere til kroppen.
  Det er især de unge, der har taget spenderbukserne på, eftersom 20 procent af de unge mellem 18 og 29 år vil bruge flere penge på julegaver, hvor det kun er 4 procent hos de 60 til 70-årige.
  